  Майя Бывальцева 2021-тӥ арын куарусён – коньывуон ӵоже Удмуртиын коронавирусэн черламъёслы ватсаса 1 сюрс 130 койкаос дасязы. Али 22 эмъюртъёсын 3 сюрс 980 инты лыдъяське – кылем арын сярысь, кык поллы тросгес. Со сярысь элькунлэн тӧроез Александр Бречалов 2-тӥ шуркынмонэ мерлыко вотэсъсысь бамаз меӵак эфир дыръя вераз. Туннэ нуналлы 790 койкаос буш – ваньмыз полысь 20 процентэз. Улосвыллэн тӧроез пусиз, югдур тупатскытозь нимыссьтыз дасям интыослэсь лыдзэс уз кулэстэ. Та дыре эмъяськонниосын 3 сюрс 189 висисьёс кыллё: 116-езлэн тазалыксы умой, 1 сюрс 525-езлэн шор-куспо секыт, 499-езлэн – секыт, со пӧлысь 58-ез тыосты шокатӥсь аппарат бордын. Озьы ик 26 секытэн нылкышноос но али вордэм анайёс стационаръёсын эмъясько. Александр Бречалов вакцинацие пыриськемъёслы тау кариз. Солэн верамезъя, туннэ сыӵеос 542 сюрс 706 мында. Куарусёнэ нуналаз 1 сюрс 800 котыр адями прививка пуктылӥз ке, берло арняе – 10-12 сюрс адями. Вакцинаци ласянь туннэ Удмуртия Россиын 13-тӥ инты басьтэ. Милям ужпуммы – дышем сямен улон-вылонэ берытскон понна дэмен иммунитет кылдытон. Со понна 900 сюрслэсь трос улӥсьёс прививка пуктыны кулэ Александр Брчалов, Удмуртилэн тӧроезТуннэ Удмуртиын 128 стационарной вакцинаци пунктъёс ужало, 11-ез интыысь интые ветлӥсь эм огъетъёсын, эшшо куинез огдырлы усьтэмын – мер тазалыкъя центрын, операя но балетъя театрын, Сбребанклэн ёзэтаз.   Тегъёс: Тазалык Ижкар Удмуртия коронавирус эмъяськонниос АлександрБречалов  